РЕШЕНИЕ НА КОМИСИЯТА
от 28 юли 2011 година
относно публикуването на справочната информация за стандарт EN 15947 по отношение на съществените изисквания за безопасност, установени в Директива 2007/23/ЕО на Европейския парламент и на Съвета относно пиротехническите изделия
(нотифицирано под номер C(2011) 5310)
(текст от значение за ЕИП)
(2011/482/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2007/23/ЕО на Европейския парламент и на Съвета от 23 май 2007 г. относно пускането на пазара на пиротехнически изделия (1), и по-специално член 8 от нея,
като взе предвид становището на постоянния комитет, създаден по силата на член 5 от Директива 98/34/ЕО на Европейския парламент и на Съвета от 22 юни 1998 г. за определяне на процедура за предоставяне на информация в областта на техническите стандарти и регламенти (2),
като има предвид, че:
(1)
На 20 септември 2010 г. шведските органи повдигнаха официално възражение по отношение на части 3, 4 и 5 на стандарт EN 15947, по-специално по отношение на изискванията за пиробатерии и комбинирани фойерверки.
(2)
В стандарт EN 15947 пиробатериите и комбинираните фойерверки се разглеждат като отговарящи на съществените изисквания за безопасност на Директива 2007/23/ЕО, ако са вкопани в мека почва или са закрепени към стойка, така че при функциониране да са в изправено положение.
(3)
Според шведските органи стандарт EN 15947 не отговаря на съществените изисквания за безопасност, установени в точка 3 от приложение I към Директива 2007/23/ЕО. Пиробатериите и комбинираните фойерверки обикновено се използват върху твърда основа, като например замръзнала почва и твърда настилка, асфалтово покритие или бетон. В стандарт EN 15947 не е предвидено изпитване за пиробатериите и комбинираните фойерверки върху твърда основа. Поради това налице е риск пиробатериите и комбинираните фойерверки да не останат в изправено положение при функционирането си върху твърда основа. Стандарт EN 15947 не отговаря на съществените изисквания за безопасност по отношение на инструкциите за употреба, установени в точка 3, буква з) от приложение I към Директива 2007/23/ЕО. Поради естеството на фойерверките, те често се използват късно вечер или през нощта, когато поради слабата видимост е трудно да се прочетат инструкциите.
(4)
Опасенията, изказани от Швеция, бяха разгледани в рамките на Европейския комитет за стандартизация (CEN), като някои държави-членки изтъкнаха своите климатични особености и национални разпоредби относно използването на фойерверки и настояха пиробатериите и комбинираните фойерверки, които трябва да се вкопават в почвата или да се закрепват към стойка, да бъдат включени в стандарт EN 15947. В резултат на това пиробатериите и комбинираните фойерверки, предназначени да бъдат вкопавани в почвата или да бъдат закрепвани към стойка, бяха включени в посочения стандарт, тъй като отговарят на съществените изисквания за безопасност, установени в Директива 2007/23/ЕО, ако се придружават от инструкции за употреба.
(5)
Комисията взема предвид факта, че в държавите-членки, където фойерверките се използват главно на обществени терени, някои пиробатерии и комбинирани фойерверки, въпреки че имат етикет с изискване да се използват закрепени към стойка или вкопани в мека почва, често на практика просто се поставят на твърда почва или повърхност. В други държави-членки, където фойерверките се използват главно в рамките на частни терени, изискванията пиробатериите и комбинираните фойерверки да се вкопават в мека почва или да се закрепват към стойка наистина увеличават безопасността. Поради това, за да се предпазят потребителите и зрителите от нараняване, е необходимо да се преразгледат съответните части на стандарт EN 15947 с оглед въвеждането на различни типове пиробатерии и комбинирани фойерверки и да се вземат предвид различията между тях. Следва да се прави разлика между пиробатериите и комбинираните фойерверки, предназначени и подходящи за поставяне на твърда равна повърхност, и които трябва да бъдат изпитвани в това положение, и пиробатериите и комбинираните фойерверки, които трябва да се вкопават в мека почва или да се закрепват за стойка и да бъдат изпитвани в това положение. Пиробатериите и комбинираните фойерверки, които не са предназначени, нито подходящи да бъдат поставяни на твърда равна повърхност, нито пък са предназначени да бъдат вкопавани в мека почва или закрепвани за стойка, следва да се включат в трети, допълнителен тип.
(6)
В резултат на необходимостта от преразглеждане на части 3, 4 и 5 на стандарт EN 15947 по отношение на пиробатериите и комбинираните фойерверки, справочната информация за посочените части следва да се публикува в Официален вестник на Европейския съюз с допълнителна бележка.
(7)
На 27 септември 2010 г. френските органи повдигнаха официално възражение по отношение на части 3, 4 и 5 на стандарт EN 15947 във връзка с липсата на изпитване на падане и факта, че не са определени различни разстояния за безопасност за операторите и за зрителите.
(8)
След провеждането на дискусия в рамките на CEN бе решено поисканото от Франция изпитване на падане да не се включва в стандарта. Постигането на механичните характеристики в съответствие с описанията в стандарт EN 15947 вече бе част от предходните серии от стандарти EN 14035 и бе много добре установено в миналото. Методът за изпитване обхваща изискванията по отношение на чувствителността към нормално и предвидимо боравене и транспортиране, установени в Директива 2007/23/ЕО.
(9)
Комисията е на мнение, че изпитването за механични характеристики, което вече е част от EN 15947, обхваща в достатъчна степен изискванията по отношение на нормалното и предвидимо боравене и транспортиране, установени в Директива 2007/23/ЕО.
(10)
Франция изрази също и опасението, че разстоянията за безопасност, определени в част 3 на стандарт EN 15947, не винаги предпазват зрителите, а само лицето, което задейства фойерверка. Например, ако продуктите се използват близо до високи сгради, съществува риск от повреждане на външните части на сградите или от нараняване на лица по балконите или терасите. Поради това Франция предложи да се определят разстояния за безопасност за всяко пиротехническо изделие, като се вземе предвид максималният му обхват във вертикална посока.
(11)
Дискусиите в CEN по отношение на разстоянията за безопасност ясно показаха, че е необходимо за всички изделия в рамките на дадена категория да има еднакво разстояние за безопасност. Отклонението от този принцип би довело до значителни рискове, тъй като на потребителите без специализирани познания ще се налага да коригират разстоянието за безопасност преди употреба.
(12)
Комисията смята, че наличието на много разстояния за безопасност за пиротехнически изделия от една и съща категория ще обърка потребителите, като това се отнася по-специално за различните разстояния за безопасност, с които ще трябва да се справят потребителите без специализирани познания и зрителите. Следователно не е необходимо да се преразглеждат в това отношение части 3, 4 и 5 на стандарт EN 15947, тъй като вече отговарят на съществените изисквания, установени в Директива 2007/23/ЕО,
ПРИЕ НАСТОЯЩОТО РЕШЕНИЕ:
Член 1
Справочната информация за части 3, 4 и 5 на EN 15947 се публикува в Официален вестник на Европейския съюз.
Член 2
1. Публикуването в Официален вестник на Европейския съюз на справочната информация за части 3, 4 и 5 на стандарт EN 15947 се придружава от следната допълнителна бележка:
„До преразглеждането и повторното публикуване на стандарта държавите-членки разглеждат пиробатериите и комбинираните фойерверки, които отговарят на стандарт EN 15947, като отговарящи на съществените изисквания за безопасност, установени в приложение I към Директива 2007/23/ЕО на Европейския парламент и на Съвета, само ако преди да бъдат пуснати на пазара, те бъдат ясно етикетирани по показания по-долу начин.
За пиробатерии и комбинирани фойерверки, предназначени за поставяне на равна основа:
„Поставете пиробатерията на равна основа“ или „Поставете комбинирания фойерверк на равна основа“.
За пиробатерии и комбинирани фойерверки, предназначени за вкопаване в мека почва или подобен материал:
„Вкопайте пиробатерията в изправено положение в мека почва или друг незапалим материал, напр. пясък.“ или „Вкопайте комбинирания фойерверк в изправено положение в мека почва или друг незапалим материал, напр. пясък.“
За пиробатерии и комбинирани фойерверки, предназначени да бъдат закрепвани към стойка:
„Закрепете здраво пиробатерията в изправено положение към солидна стойка.“, „Уверете се, че горната част на пиробатерията е над нивото на стойката.“ или „Закрепете здраво комбинирания фойерверк в изправено положение към солидна стойка.“, „Уверете се, че горната част на комбинирания фойерверк е над нивото на стойката.“ В инструкциите за употреба, придружаващи продукта, се описват подробно и с термини, които могат да бъдат лесно разбрани и от непрофесионални потребители, начинът и средствата за закрепване на пиробатерията или комбинирания фойерверк към стойката.
За други пиробатерии и комбинирани фойерверки: [посочете други предупреждения за безопасност, ако продуктът не е предназначен, нито подходящ да се поставя на равна основа, да бъде вкопаван в мека почва или материал, или да бъде закрепван към стойка].“
2. Публикуването на референтния номер на националния стандарт, с който се транспонира стандарт EN 15947, се придружава от бележката, посочена в параграф 1.
Член 3
Адресати на настоящото решение са държавите-членки.
Съставено в Брюксел на 28 юли 2011 година.